Vittma ta’ attentat ta’ qtil kien ordnat biex għada jitla’ jixhed id-Depot tal-Pulizija minekjja li għandu ċertifikat mediku. L-ordni  ngħatat matul il-kumpilazzjoni ta’ evidenza kontra Jonathan Pace ta’ 31 sena mill-Gudja. Il-każ imur lura għal April li għadda, meta Pace spara sitt tiri lil Vince Muscat ta’ 53 sena magħruf bħala l-Koħħu.  Huwa allegatament sparalu meta Musccat kien fil-karozza tiegħu  ftit ‘il bogħod mid-dar tiegħu f’Tal-Pietà. Il-Koħħu ntlaqat minn tliet tiri, wieħed f’rasu u f’għonqu,  ieħor f’idu u ieħor laqtu bi żbrixx. Minkejja l-ġrieħi li sofra tant li kien fil-periklu tal-mewst, Muscat rnexxielu jsuq lejn l-Għassa tal-Pulizija tal-Imsida Muscat jinsab barra fuq bail wara li kien akkużat b’attentat ta’ qtil, wara li allegatament kien involut fi sparatura fil-konfront tal-pulizija. Pace tressaq il-Qorti fis-6 ta’ Mejju li għadda u kien akkużat b’diversi akkużi fosthom bil-qtil ta’ Muscat. Waqt li ntalab il-ħelsien mill-arrest, il-prosekuzzjoni mmexxija mill-Ispettur Chris Pullicino u Keith Arnaud, oġġezzjonaw bil-kbir peress li Muscat, li għaraf lill-akkużat kien għadu ma xehedx. Għaldaqstant il-Maġistrat Clair Stafrace Zammit irrifjutat li jingħata l-bail, iżda ordnat lill-prosekuzzjoni biex tressaq lil Muscat fis-seduta li jmiss bħala xhud. Il-każ mexa quddiem il-Maġistrat Carol Peralta qabel is-seduta ta’ dalgħodu, iżda Muscat ma deher imkien. L-avukat tiegħu, Kathleen Grima informat lill-Qorti li kien ippreżentat ċertifikat minn tabib tal-għajnejn, u preżentat kopja fil-Qorti. Madankollu l-Avukati Gianella De Marco u Joe Giglio, protestaw għal dan u rrimarkaw li Muscat ħareġ mill-Isptar fl-24 ta’ Mejju li għadda, u li hija kienet taf li huwa diġà xehed id-Depot tal-Pulizija b’rabta ma’ każ ieħor. Hija sostniet li ladarba Muscat kien b’saħħtu biżżejjed biex jixhed id-Depot, kien kapaċi jixhed quddiem il-Qorti u mhux jaħli l-ħin b’dan il-logħob. “Jien irrid li l-każ jimxi ‘l quddiem u dak li se jiġri,” wieġeb il-Maġistrat Peralta. Huwa ddeċieda li Muscat għandu jixhed id-dar tiegħu fil-preżenza tal-akkużat u tal-avukati tiegħu. Madankollu Dr Grima u l-Ispettur Arnaud oġġezzjonaw għal din il-proposta, li kienet se twassal biex il-vittma jilqa’ f’daru lill-allegat aggressur tiegħu. Hawnhekk il-Maġistrat Peralta ddeċieda li x-xhieda għandha tingħata fid-Depot tal-Pulizija fil-15 ta’ Lulju. Hawnhekk Dr Giglio qal li dan se jwassal biex il-klijent tiegħu jibqa’ arrestat. Minkejja dan l-Ispettur Arnaud insista li l-problemi mediċi ta’ Muscat kienu marbuta mal-attentat ta’ qtil, bil-Maġistrat Peralta jordna li x-xhieda ssir għada waranofsinhar, fil-preżenza tal-Avukat Maria Karlsson  li nzertat kienet fl-awla. “Miniex se nżomm lil xi ħadd il-ħabs li huwa preżunt innoċenti,” sostna l-maġistrat.  Il-każ kien differit għall-1 ta’ Lulju, meta se tkun qed tinqara x-xhieda fil-Qorti.